Откриће дијаманата у Грикваланд весту 1867. и златна грозница Вајтвотерсранда 1886. довели су до огромног прилива усељеника у Јужну Африку. Сукоб између Бурске републике у унутрашњости и британске колонијалне управе довео је до избијања Другог бурског рата од 1899. до 1902. који је Британија добила. Године 1910. Британци оснивају Унију Јужне Африке, која је ујединила колонију Кејп са британском колонијом Натал и пораженом Бурском републиком. Кејптаун је постао законодавно средиште Уније, а касније и Јужноафричке Републике.